နုယဉ်

ကလေးကဗျာဆရာမ နုယဉ်၏ အမည်ရင်းမှာ ဒေါ်ရင်နုဖြစ်၍ ၁၉၁၆ ခုနှစ်တွင် ဟံသာဝတီခရိုင် ကွမ်းခြံကုန်းမြို့၌ ဖွားမြင်သည်။ မိဘများမှာ ဦးလွန်းပင်နှင့် ဒေါ်မိတို့ဖြစ်ကြ၍ ဆရာမင်းသုဝဏ်နှင့် မောင်နှမတော်စပ်သည်။

ငယ်စဉ်က ကွမ်းခြံကုန်းမြို့ အမျိုးသားကျောင်းတွင် ပညာသင်ကြားခဲ့ပြီး ကဗျာစာပေ ဝါသနာပါသည့်အလျောက် ကျောင်းမဂ္ဂဇင်းနှင့် ဂန္ထလောကမဂ္ဂဇင်းများတွင် ရေးသားရင်း ဒုတိယကမ္ဘာစစ်မတိုင်မီကပင် ကလေးစာပေလောကသို့ ဝင်ရောက်ခဲ့သည်။ ဆရာမင်းသုဝဏ်၏ လမ်းညွှန်ပြသမှုဖြင့် ကမ္ဘာ့ကလေးစာပေများ လေ့လာရင်း ပုံပြင်နှင့် ကလေးကဗျာများကို စဉ်ဆက်မပြတ် ရေးသားခဲ့သည်။

ထုတ်ဝေခဲ့သာ စာအုပ်များမှာ ချစ်ကြေးမုံ၊ ရွှေစင်သက်ထား၊ နှင်းဝတ်မှုံဝေ၊ မေ့သည်းချာ၊ နုယဉ်ကဗျာများ၊ ကုမုဒြာကဗျာများ၊ ရေလှိုင်းကဗျာများ၊ ထပ်တစ်ရာ ကလေးကဗျာများ၊ ကလေးဗုဒ္ဓဝင်၊ လူရည်ချွန်ပုံပြင်များ၊ အောင်နိုင်သူပုံပြင်များ၊ ချစ်စနိုးပုံပြင်များ၊ ပစ်တိုင်းထောင်ပုံပြင်များ၊ ဂျာအေးပုံပြင်များ၊ ဂရင်းညီနောင်နတ်သမီးပုံပြင်များ စသည်တို့ဖြစ်သည်။

နုယဉ်ကဗျာများသည် ၁၉၅၈ ခုနှစ် ပထမအကြိမ် စာပေဗိမာန်ကဗျာဆုကို လက်ဝဲမင်းညို၏ ပဒေသာရတုများနှင့် တွဲဖက်ရရှိခဲ့သော်လည်း ဆရာမက ငြင်းပယ်ခဲ့သည်။ ၁၉၆၅ ခုနှစ်တွင် ရေလှိုင်းပြာကဗျာများဖြင့် အမျိုးသားစာပေဆု ကဗျာ (တတိယ) ကိုလည်းကောင်း၊ ၁၉၆၉ ခုနှစ်တွင် ထပ်တစ်ရာ ကလေးကဗျာများဖြင့် အမျိုးသားစာပေဆု (ကလေးစာပေ) ကိုလည်းကောင်း ရရှိခဲ့သည်။ 

၂၀၂၂ ခုနှစ် အောက်တိုဘာလတွင် အလင်္ကာကျော်စွာဘွဲ့ ချီးမြှင့်ခြင်းခံရသည်။

၁၉၄၁ ခုနှစ် ဖေဖော်ဝါရီလတွင် ဆရာတက်တိုးနှင့် လက်ထပ်ခဲ့ပြီး သားသမီး ၄ ဦး ထွန်းကားသည်။ ၂၀၀၆ ခုနှစ်တွင် ကွယ်လွန်သည်။

 ကိုးကား 

 စောမုံညင်း (၂၀၀၈)။ နုယဉ်။ မြန်မာအမျိုးသမီး မှ။ ငွေပြည်တော်ပုံနှိပ်တိုက်။




ကဏ္ဍ:၁၉၁၆ မွေးဖွားသူများ
ကဏ္ဍ:၂၀၀၆ ကွယ်လွန်သူများ
ကဏ္ဍ:စာရေးဆရာများ
ကဏ္ဍ:အမျိုးသားစာပေဆုရှင်များ
ကဏ္ဍ:အမျိုးသမီး ကဗျာဆရာများ